"ผูกใยยักษ์" เปลญวนยักษ์ บ้านต้นตาล จังหวัดสุพรรณบุรี สืบทอดวัฒนธรรมของชาวญวน
นายสุวัฒน์ จันทร์สว่าง รองนายก อบจ.สุพรรณบุรี  เปิดงาน "ผูกใยยักษ์" เปลญวนยักษ์ บ้านต้นตาล ที่ศาลาเฉลิมพระเกียรติ บ้านแม่พระประจักษ์ หมู่ที่ 4 ตำบลต้นตาล อำเภอสองพี่น้อง จังหวัดสุพรรณบุรี โดยมีชาวบ้าน กลุ่มสตรี แต่งกายด้วยชุดอ่าวหญ่าย ซึ่งเป็นชุดประจำชาติเวียดนาม หรือชาวญวน ซึ่งชาวบ้านชุมชนแม่พระประจักษ์ จะเป็นลูกหลานชาวญวน ที่อพยพย้ายถิ่มฐานจากเขตสามเสน กทม. มาตั้งรกรากในถิ่นนี้มาหลายร้อยปีและได้สืบทอดวัฒนธรรมของชาวญวนมาอย่างยาวนานปัจจุบันที่สร้างชื่อเสียงให้กับชาวบ้านแม่พระประจักษ์คือ การถักเปลญวนและการทำปลาหมำ โดยมีการจัดตั้งเป็นวิสาหกิจชุมชน จนได้รับรางวัลมาตรฐาน 4 ดาว นางสาวเรือนแก้ว สังขรัตน์ ประธานวิสาหกิจชุมชนเปลญวนแม่พระประจักษ์ กล่าวว่า  การทำเปลญวน เป็นสินค้าภูมิปัญญาท้องถิ่น ที่ทำกันมาเป็นรุ่นที่ 3 โดยเริ่มจากรุ่นย่า เริ่มต้นจากการสานเปลญวน จากผักตบชวา นำไปแลกเปลี่ยนสินค้า จนมรดกทางภูมิปัญญานี้ได้ถ่ายทอดมาถึงรุ่นแม่  ได้เปลี่ยนจากผักตบชวามาเป็นเส้นด้าย เพราะเห็นด้ายที่ผูกหูแจวเรือในอดีต มีความแข็งแรงทนทาน เลยเปลี่ยนจากผักตบชวามาเป็นเส้นด้าย กระทั่งมาสู่รุ่นลูก จึงพัฒนารูปแบบผลิตภัณฑ์ ให้แข็งแรงสวยงามมากขึ้น รวมถึงปรับปรุงรูปแบบให้เข้ากับเฟอร์นิเจอร์ ตามความต้องการของลูกค้านายภูวนารถ จารุภูมิ นายก อบต.ต้นตาล กล่าวว่า บ้านแม่พระประจักษ์ ตำบลต้นตาล  เป็นที่ลุ่มมีแม่น้ำ ช่วงกลางวัน พ่อบ้านจะนำสุ่มออกไปหาปลา มาทำอาหารและทำปลาหมำจำหน่าย ซึ่งเป็นอาหารพื้นบ้านของชาวญวน แม่บ้านก็เป็นผู้ทำ พอว่างงานก็นำผักตบชวามาตากแห้ง ทำเปลญวนจำหน่ายสร้างรายได้อีกทาง กระทั่งชาวบ้านในตำบลต้นตาลร่วมใจกันสร้างสุ่มปลายักษ์ จนชื่อเสียงโด่งดังไปทั่วประเทศแล้วนั้น หลังจากพิษโควิดและน้ำท่วม ชาวชุมชนแม่พระประจักษ์ จึงได้ร่วมมือสร้างความสามัคคีกันอีกครั้งในการที่จะทำเปลยักษ์ ขนาดยาว 20 เมตร เพื่อเป็นอนุสรณ์สถาน "ผูกใยยักษ์" เปลญวนยักษ์ บ้านต้นตาล โดยให้นักท่องเที่ยว มาร่วมกันสร้างเปลยักษ์ร่วมกัน โดยชุมชนจะมีชุดอ่าวหญ่าย ใส่ถักทอเปลยักษ์ พร้อมถ่ายภาพเป็นที่ระลึก จากนั้นก็เที่ยวชม ชิมอาหารพื้นบ้าน  อาทิ ปลาหมำ และหมูหัน ซึ่ง มีสโลแกนว่า "ปลาร้า ปลาหมำ หมูหัน เปลญวน ต้นตาล" ที่เป็นเอกลักษณ์ ขอเชิญชวนนักท่องเที่ยวให้มาเยี่ยมชมชุมชนบ้านแม่พระประจักษ์ ตำบลต้นตาลด้วยกัน